《正仲入鄞叙怀送别二首 其二》
宋代·舒岳祥

此别未知长与短，一春风雨助凄然。欲随流水入城去，更系扁舟话柳边。

芳草斜阳新住蝶，落花飞絮乱啼鹃。雁苍山好须回首，便见秋风在眼前。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。